google/wiki40b huggingface dataset:
Akmenynai

Ajalugu

Arvatakse, et küla rajati enne suurt katkuepideemiat aastal 1710. Kirjalikult on küla esimest korda mainitud aastal 1738, toona kandis see nime Kamien.
Aastal 1941 rajas punaarmee külla baraki, millesse kohalikud elanikud Teise maailmasõja ajal rajasid kiriku, mis sõja järel maha põletati. Selle asemele ehitatud kabel anti aastal 1956 kohaliku kooli kasutusse. Nõukogude võimu ajal oli Akmenynai kohaliku kolhoosi keskasulaks. Aastal 1989 sai asulast kohaliku kihelkonna keskus, aastal 1991 valmis praegune kirikuhoone.
60 meetri jooks

60 meetri jooks on jooksusprindialade hulka kuuluv kergejõustikuala, milles võistlejad läbivad joostes 60 meetri pikkuse vahemaa.
Enamasti kasutatakse seda sisestaadionil toimuvatel võistlustel.
See kuulus olümpiamängude kavva 1900. ja 1904. aasta suvemängudel.
Meeste maailmarekordi omanik on Maurice Greene ajaga 6,39 sekundit. Usain Bolti 2009. aastal joostud 100 meetri distantsil võetud 60 meetri vaheaeg oli 6,31 sekundit, kuid seda ei või lugeda 60 meetri distantsi rekordiks.
Informaatika

Nimi

Eesti keeles on informaatika kohta käibel peamiselt nimetus, mille eeskuju on võetud saksa ja prantsuse keelest. Inglise keele eeskujul moodustatud "arvutiteadus" on vähem kasutatav ning mõnikord mõistetakse selle all informaatika haru teoreetilist informaatikat.
Sõnad Informatik ja informatique on moodustatud sõnast Information või information (informatsioon) sõnade Mathematik ja mathématique ('matemaatika') eeskujul. Sõna võeti saksa ja prantsuse keeles kasutusele 1960ndatel.
Inglise keeles ei ole sõna informatics laia kasutamist leidnud. Selle asemel kasutatakse otseselt arvutitele viitavat terminit computer science. Et vältida paljude informaatikute meelest liiga tihedat sidumist arvutitega, kasutatakse ka väljendit computing science ('arvutusteadus').

Informaatika harud

Informaatika põhiharud on teoreetiline informaatika ehk arvutiteadus kitsamas mõttes, praktiline informaatika ja tehniline informaatika ehk arvutitehnika. Kõrvalvaldkondade seas on interdistsiplinaarsed teadusharud informaatika didaktika, tehisintellekt ja sotsiaalinformaatika.
Rakendusinformaatika hõlmab informaatika rakendusi igapäevaelus ja teistel erialadel, näiteks majandusinformaatika, geoinformaatika, meditsiiniinfomaatika.
Dūre mõis

Mõisa suurus

Bienenstammi andmetel oli mõisa suurus 1816. aastal 2 ja 3/8 adramaad, sellele allus 67 mees- ja 86 naishinge.

Karjamõisad

Aastal 1816 kuulus mõisale üks karjamõis: Pudsel.
Kerli Kõiv

Haridus

Ta on õppinud viis aastat klaverit ja lõpetanud Elva Gümnaasiumis 9. klassi.

Muusikaline karjäär

2001. aasta "Tähtede laulu" konkursil saavutas Kerli Kõiv esikoha ja samal aastal "Estovokaalil" solistide arvestuses pälvis esikoha.
2002. aastal võitis Kerli Baltimaade saate "Fizz Superstar". 
2003. aastal osales ta Rootsi Melodifestivalenil, kus teises poolfinaalis saavutas 7. koha.
Aastal 2004 osales ta Eurolaulus looga "Beautiful Inside", mis kogus 3638 punkti ja sai teise koha. Esikoht kuulus koosseisule Neiokõsõ.
2006. aastal sõlmis ta lepingu plaadifirmaga Island Def Jam.
2008. aastal tuli välja tema esimene album "Love is Dead".
Samal aastal kasutas FOX Kerli "Walking on Air" videot oma seriaali "Fringe" reklaamimisel. 
Ta on kirjutanud sõnad Soome laulja Tarja laulule "I Feel Immortal" ja USA laulja Demi Lovato laulule "Skyscraper".
Eesti Laulul 2017 osales ta lauluga "Spirit Animal". Ja jäi teiseks
Flammarioni gravüür

Kirjeldus

Pildil on kujutatud meest keskaegse palveränduri rõivais, kes jõudnud taevaääreni maailma otsas, laskub põlvedele ja ettevaatlikult piilub taevavõlvi taha. Seal näeb ta hoopis teist, maisest maailmast hoopis erinevat imelist taevast maailma, kus ühe tõlgenduse kohaselt silmab võimsat seadeldist, mis paneb taevavõlvi pöörlema. Pildi allkiri Flammarioni raamatus kõlas järgmiselt: "Keskaegne misjonär jutustab, et ta oli leidnud punkti, kus Taevas ja Maa kokku puutuvad...".
Katrin Aasmaa

Haridus

Lõpetas Tallinna Saksa Gümnaasiumi kuldmedaliga 2014. aastal. 
2014. aastal astus Eesti Kunstiakadeemiasse moedisaini erialale.
Uus meedia

Näited uuest meediast

Tuntumateks näideteks võib pidada veebiväljaanded, ajaveebe, artikleid, reklaami, videomänge, sotsiaalmeediat.
Üheks uue meedia tunnuseks on dialoog. Sisu edastatakse läbi vestluse, mis annab inimestele üle maailma võimaluse jagada ja kommenteerida huvipakkuvaid teemasid. Erinevalt varasematest tehnoloogiatest on uus meedia rajatud interaktiivsele kommuunile.
Tehnoloogiad, mida võib uue meedia alla lugeda on digitaalsed ning omavad tihtipeale interaktiivse, kokkusurutud võrgustiku tunnusjoont. Näiteks võib tuua interneti, veebilehed, sotsiaalmeedia, videomängud, virtuaalreaalsuse jne. Kontrastiks uuele meediale eksisteerib n-ö vana meedia ajalehtede, raadio ja televisiooni näol. Veebientsüklopeedia Vikipeedia on näide, kuidas Internetis kättesaadav informatsioon, pildid ja videod, kasutajate koostöö ning tagasiside moodustavad töötava uue meedia kanali. Facebook on näide sotsiaalmeediakanalist, kus kasutajad osalevad samuti meedia vormimise protsessis.

Meedia areng

Kuni 1980. aastateni toetus meedia peamiselt trükiväljaannetele. Elektroonilise teabelevi vahenditena kasutati lisaks trükiväljaannetele ka televisiooni ja raadiot. Interneti ja digiseadmete kasutuselevõtust tingituna on meedia viimase 25 aasta jooksul läbinud hüppelise arengu. 
Uue meedia kasutuselevõtt on suurendanud kommunikatsiooni inimeste vahel üle maailma ja Interneti. Meedia evolutsiooni tõttu suureneb ka globaliseeritus. Elektroonilise kommunikatsiooni abil vähendatakse inimestevahelist distantsi, mis vähendab füüsilise isiku kohalolu tähtsust sotsiaalsetes suhetes.

Uue meedia kasulikkus

Internetis levivad meediakanalid on võrreldes vana meediaga palju efektiivsemad ning võimaldavad rohkem tegevusi. Uue meedia informatsiooni levik toimub reaalajas, materjale on mugav arhiveerida, internetis saab kasutada hüperlinke ning teksti vms kõrval on tihti olemas ka pilt või heli.
Uus meedia kommunikatsiooni tehnoloogiana võimaldab interaktiivset käitumist informatsiooni ja tarbijate vahel. See asendab traditsioonilise massikommunikatsiooni ühelt-kõigile mudeli kõigilt-kõigile vastu. Iga indiviid saab sobiva tehnoloogia abil toota endale sobivat sisu piltide, tekstide, helide ja videote näol, mis annab kasutajale võimaluse väljendada ennast läbi blogide, veebilehtede, piltide, videote ja muude loodud kanalite kaudu.
Kärkna vald

Kärkna vald (saksa keeles Falkenau) oli vald Tartumaal Äksi kihelkonnas. Vald eksisteeris 1866–1892 ja siis liideti see vald Sootaga vallaga.
Daniel Wass

Daniel Wass (sündinud 31. mail 1989 Gladsaxes) on Taani jalgpallur, kes mängib Hispaania kõrgliiga klubis Valencia ja Taani jalgpallikoondises. Ta võib mängida vasakkaitsja, paremkaitsja, poolkaitsja või ründava poolkaitsja positsioonil.
Ta alustas klubikarjääri Brøndbys, mille põhimeeskonnas debüteeris hooajal 2007–08. 2011. aastal sõlmis ta lepingu Portugali kõrgliiga klubiga Lissaboni Benfica. Ta suundus pärast seda kohe laenule Prantsusmaa kõrgliiga klubisse Évian. 2012. aasta juunis sõlmis ta klubiga püsiva lepingu.
2015. aastal suundus Wass Hispaanisse, liitudes sealse kõrgliiga klubiga Celta de Vigo. Pärast kolme hooaega Celta de Vigos sõlmis ta 2018. aasta juulis nelja-aastase lepingu Valenciaga.
Debüüdi Taani jalgpallikoondises tegi Wass 2011. aastal. Ta kuulus Taani koodisse 2012. aasta Euroopa meistrivõistlustel.
Hanila kirik

Hanila Pauluse kirik on kirik Hanila külas.
Kirik ehitati 1270. aastatel, kuid läänetorn valmis alles 1859.
1709. aastast pärinevad erandlikult Hanila kiriku barokne altarisein ja kantsel, oletatavasti nikerdusmeister Friedrich Weissi tööd.
Vitraažaknad ja põranda restaureeris Illar Kannelmäe.
Kirikut kasutab Hanila Pauluse kogudus.
Raivo Sildoja

Pere

Abiellus 1995. aastal Krista Sildojaga. Lapsed: Uku Sildoja (1995) ja Mihkel Sildoja (2005).
Metro-Goldwyn-Mayer

Metro-Goldwyn-Mayer (lühend MGM) on alates 1924. aastast tegutsev Ameerika Ühendriikide meediakontsern, Sony Corporationi tütarettevõte.
Varblane

Varblane (Passer) on lindude perekond varblaslaste (Passeridae) sugukonnast.
Varblased tekkisid Aafrikas. Muinas-Euroopas aitas varblaste levikutele kaasa põlluharijate hõimude ränne, kuna varblased järgnesid hõimudele. Varblasi on 27 liiki. Isaslinnud käivad gruppide viisi mitme kilomeetri tagant toitu hankimas.
August Kitzberg

Lapsepõlv

August Kitzberg elas lapsena (1857–1871) Niitsaadul Saate külas, Penuja vallas, kus ta vend Jaan oli koolmeister. Penuja kirjutas Kitzberg kuulsaks oma raamatus "Ühe vana "tuuletallaja" noorpõlve mälestused". Nende perekonnanimi oli Kits. Kui aga koolmeister Jaan valmistas õppevahendite konkursile esimese eestikeelse gloobuse ja sai selle eest auhinnalise koha, siis Halliste pastorile ei meeldinud, et eesti mats sellise au osaliseks saab, pani Kitse nimele "berg" lõppu ja muutis s-i z-ks. Kuid Jaan Kitzberg oli rahul: ega nimi meest riku.
Vastuolude tõttu Penuja mõisniku Peeter Widriksiga, samuti majanduslikel põhjustel kolisid Kitzbergid Karksi valda Pöögle-Maiele, kus praegu asub Kitzbergi muuseum.
Ta töötas Viljandimaal, Pornusel 1873. aastast kihelkonnakohtu notari abilisena, töötas hiljemini Pornuses, Mornas ja Abjas kihelkonnakohtu notarina, oli selle järel Polli ja Pöögle valla kirjutaja ja vabanes venestuse tagajärjel kohast. Siis asus ta Viljandisse Viljandi Põllumeeste Seltsi ökonoomiks ja teotses hiljemini Kuramaal ja Riias, kust lõpuks siirdus Tartu.
Mulgimaa, Halliste-Karksi tüübid alates saunikuist ja ulatudes kuni mõisnikeni (Abja mõisnik ja kihelkonnakohtunik, parun Stackelberg) ning olud on andnud ainet tema humoristlikele külajuttudele.

Looming

Näitekirjanikuna kirjutas Kitzberg algul külalavade jaoks vähenõudlikke naljamänge, tuntumad neist on "Punga-Mart ja Uba-Kaarel" (1894) ja 
"Rätsep Õhk" (1903; aluseks külajutt "Rätsep Õhk ja tema õnneloos", 1892). Pärast kutseliste teatrite tekkimist sai temast üks eesti kunstiväärtusliku draamakirjanduse rajajaid. Vanemuise kutselise teatri avaetenduseks sai 1906. aastal Kitzbergi draama "Tuulte pöörises", järgnesid tragöödia "Libahunt" (1911, ka filmitud) ja draama "Kauka jumal" (1915).
Kitzberg on kirjutanud ka lastejutte ja -näidendeid, mälestusi ning vesteid (vestekirjanikuna kasutas ta varjunime Tiibuse Jaak Tiibus). 1924. aastal valiti ta Eesti Ajakirjanikkude Ühingu auliikmeks.

Mälestuse jäädvustamine

August Kitzbergi monument asub Karksi-Nuias. Karksi vallas asub ka August Kitzbergi tubamuuseum, mis on ainus Kitzbergile pühendatud muuseum. Endise nimega Karksi-Nuia Gümnaasium on saanud oma nime kirjaniku järgi, nüüdseks kannab kool nime August Kitzbergi nimeline Gümnaasium.
Mitmes Eesti asulas on Kitzbergi järgi nimetatud tänav.
Katrin Kaarna

Katrin Kaarna (sündinud 1. juulil 1980 Jõgeval) on eesti jalgpallur.
Ta mängis muu hulgas Naiste Meistriliigas osalevas klubis JK Tammeka.
2003-2007 mängis ta Eesti naiste jalgpallikoondises.
Milvi Laid

Milvi Laid (kuni 1935. aastani Aleksandra Isak; 15. august 1906 Tallinn – 12. juuni 1976 Stockholm) oli eesti ooperilaulja (sopran).
Ta lõpetas 1925. aastal Tallinna Linna 2. Tütarlaste Gümnaasiumi.
Aastatel 1923–1926 õppis ta Tallinna konservatooriumis klaverit ja hiljem Armanda degli Abbati laulustuudios laulmist.
Ta oli aastatel 1929–1944 Estonia teatri operetiprimadonna, esines sageli ka välismaal. Teda peeti võrdväärseks maailma silmapaistvaimate operetilauljatega. 
1935. aastal eestistas ta oma nime kokkuleppel Eerik Laidiga, kes oli oma perekonnanime perekonnanimede kaitseregistrisse kandnud.
Ta oli laulja Therese Raide-Masingu eeskuju ja õpetaja. 
1944. aastal põgenes Milvi Laid koos pojaga Rootsi, sest tema mees August Zimmermann (Eesti Autoklubi esimehe Jaan Zimmermanni poeg) oli Saksa sõjaväes ja isa oli juba Siberisse viidud ning sinna surnud. Isa arreteeriti venna asemel, keda kinnivõtjad kodust eest ei leidnud. Pooleli jäi töö unistusterolliga ooperis "Traviata". Kodumaale ta enam ei naasnud.
JSTOR

JSTOR (lühend fraasist Journal Storage) on digitaalraamatukogu, mis loodi 1995. 
Raamatukogu omanik on Ithaka Harbors, Inc. 
Algul sisaldas JSTOR teadusajakirjade digiteeritud kokkuvõtteid (inglise digitized back issues). Tänapäeval sisaldab JSTOR peale teadusajakirjade ka raamatuid ja muid allikmaterjale. JSTORis on võimalik täistekstiotsingut (inglise full-text searches) teha umbes 2000 ajakirja sisu kohta.
Seisuga 2013 oli juurdepääsuõigus JSTORile rohkem kui 8000 asutusel rohkem kui 160 riigist. Suur osa JSTORi teenustest on tasulised, ent on ka tasuta teenuseid.
2015 oli JSTORi tulu 86 miljonit dollarit.
Erwin von Bellersheim

Erwin von Bellersheim oli Liivi ordu liige, kelle karjääri tipuks oli kahekordne Rēzekne foogtiks olemine 15. sajandi teisel poolel.
Bellersheimi vanemaid pole teada, kuid ta sündis Reinimaal Bellersheimis Hungeni lähedal. Tema suguvõsa oli piirkonna silmapaistvamaid. Saksa ordus oli tema suguvõsast kümneid esindajaid alates 14. kuni 16. sajandini, Liivi orduharus aga peale tema ühtki ta suguvõsa esindajat teadaolevalt ei olnud.
Bellersheimi on 1451. aastal mainitud rüütelvennana Aizkraukles. Enne seda võis ta teoreetiliselt olla ka Saksa ordu liige, sest üks eesnime pidi teadmata Bellersheim oli rüütelvend Königsbergis [1437]]. aastal. 1470. aastal oli Bellersheim aga samaaegselt nii Kursi komtuur kui ka Tallinna peamees. Samal aastal sai ta ka Rēzekne foogtiks. Selles ametis oli ta järgmised kolm aastat, 1478. aastal sai aga Aizkraukle komtuuriks. 1481. aastal oli ta taas foogtiametis Rēzeknes, misjärel teated temast aga lõppevad.
Ivan Repjev

Ivan Nikolajevitš Repjev (vene Иван Николаевич Репьев; 1755 – 18. jaanuar 1833 Moskva) oli Venemaa riigitegelane, kirjanik ja tõlkija. 
Ta oli kubermangu prokurör Tallinnas, kolleegiuminõunik (1796), riiginõunik (1. jaanuar 1798), tõeline riiginõunik (21. oktoober 1800), Irkutski tsiviilkuberner 1801 kuni 1804, Liivimaa revisjonikomisjoni esimees Võnnu kreisis 1806, Liivimaa tsiviilkuberner 29. augustist 1808 kuni 13. maini 1811, senaator ja Püha Anna 1. klassi ordeni kavaler. 
Ta on maetud Novodevitši kloostrisse.

Perekond

Ta oli abielus Anna Aleksandrovna Annenkovaga (1755–1826).
Aimi Säremat

Aimi Säremat (sündinud 3. aprillil 1946) on eesti õpetaja ja koolijuht.
1964. aastal lõpetas ta Põlva Keskkooli.
1993. aastal lõpetas ta kaugõppes Tartu Ülikooli filosoofiateaduskonna pedagoogika eriala, diplomitöö "Haridusoludest ja kooli arengust Käina kihelkonnas 18. sajandi algusest kuni 1918. aastani".
Ta on töötanud 1970. aastatest Käina 8-klassilise Kooli õpetajana ja direktori asetäitjana õppe- ja kasvatustöö alal, 1980. aastate keskpaigast pikaaegne sama kooli (hilisemad nimed Käina Põhikool ja Käina Gümnaasium) direktor ning vene keele õpetaja.
Töötab Käina Kooli sotsiaalpedagoogina.
Aastatel 2004–2016 oli ta Eesti Keskerakonna liige.
Scaphiophis

Levila

Neid madusid võib kohata Aafrika lääne-, kesk- ja idaosas.
Priit Salumaa

Priit Salumaa (sündinud 11. mail 1980 Tartus) on eesti tarkvaraarendaja ja ettevõtja, avaldanud ka NAKi ridades luulet ning tegelenud fotograafiaga. Ta on Garage48 häkatonide üks eestvedajaid ning Tartu Garage48 Hubi üks asutajaid.
Reaalarvude hulk

Reaalarvude hulk on hulk, mille elementideks on kõik reaalarvud. Reaalarvude hulga tähis on \mathbb{R} või R.
Reaalarvude hulgaga seatakse üksühesesse vastavusse arvsirge. Reaalarvude hulka ennast koos sellele iseloomulike loomulike struktuuridega vaadeldakse reaalsirgena ja reaalarvude korpusena.

Võimsus

Reaalarvude hulga \R võimsus on kontiinuumi võimsus \mathfrak c. See on suurem kui naturaalarvude hulga võimsus (loenduva hulga võimsus) \aleph_0, mis on vähim lõpmatu võimsus. Seega on reaalarvude hulk mitteloenduv hulk. Seda tõestab Cantori diagonaaltõestus. Mitteloenduvus tähendab, et iga reaalarvude nimekiri x_1,x_2,x_3,\ldots, mis on nummerdatud naturaalarvudega, on mittetäielik.
Et reaalarvude hulk on võrdvõimas naturaalarvude hulga astmehulgaga, tähistatakse tema võimsust ka 2^{\aleph_0}.
Ratsionaalarvude hulk ja isegi algebraliste arvude hulk on võrdvõimsad naturaalarvude hulgaga, seega loenduvad. Esimest tõestab Cantori esimene diagonaaltõestus. Mitteloenduvuse tekitab niisiis alles transtsendentsete arvude juurdevõtmine.
Hulgateoorias otsiti pärast Georg Cantori avastusi vastust küsimusele, kas on olemas loenduva hulga võimsuse \aleph_0 ja reaalarvude hulga võimsuse vahepealne võimsus või kas iga reaalarvude hulga mitteloenduv alamhulk on võrdvõimas kõigi reaalarvude hulgaga. Oletust, et vastus esimesele küsimusele on eitav ja teisele jaatav, nimetatakse kontiinuumihüpoteesiks. Lühidalt ütleb see, et 2^{\aleph_0} = \aleph_1.
Osutus, et tavalistest hulgateooria aksiomaatikatest, sealhulgas valikuaksioomiga Zermelo-Fraenkeli aksiomaatikast, on kontiinuumihüpotees sõltumatu, st teda ei saa nende süsteemide raames tõestada ega ümber lükata.
Nõmme turuhoone

Nõmme turuhoone on müügimaja Nõmme turul.
Esialgne turuhoone oli puidust. Selle projekteeris arhitekt Robert Natus ning see valmis 1930. aastal.
Hoone restaureeriti 2009. aastal. Originaaljooniste järgi taastatud hoone sai uue katuse, aknad, uksed ning voodri. Ehitaja oli Raketis Grupp OÜ. Taastamine maksis umbes 3,5 miljonit krooni. Uuenenud turuhoone avati 10. oktoobril 2009.
Nõmme turuhoone tunnistati 2009. aasta parimaks restaureeritud puitehitiseks Tallinnas.
Turuhoones tegutses 2010. aasta alguses üle 30 ettevõtja, kes müüsid eelkõige lihatooteid ja köögivilju. Teisel korrusel oli väike kohvik. Turuhoone keskel oli väike kivist purskkaev.
29. aprilli hilisõhtul 2010 hoone süttis ning põles umbes tunni ajaga peaaegu maani maha.
Nõmme Heakorra Selts algatas hoone taastamise rahastamiseks korjanduse.
Turuhoone oli kindlustatud firmas ERGO Kindlustus viiele miljonile kroonile.
Hoone taastamisel säilitati selle välisilme, kuid konstruktsioon muudeti tulekindlamaks. Taastatud turuhoone avati 27. novembril 2010.
Wennemar von Fürstenberg

Wennemar von Fürstenberg (enne 1436 – pärast 1501) oli Liivi ja Saksa ordu liige, Aluliina komtuur aastatel 1474–1483.
Wennemari vanemad olid Ludolf von Fürstenberg ja Wilmold Freseken. Ta pärines Höllinghofenist.
Aastatel 1436–1456 oli ta veel Vestfaalis ilmik. Millalgi enne 1472. aastat oli ta Võnnus maafoogt. 1472 oli ta Aluliina linnusepealik ja 1474–1483 samas komtuur. Võimalik, et 1491. oli ta Kursis foogt või pigem komtuuri kohusetäitja. Et ta oli Wolter von Plettenbergi sugulane, on Norbert Angermann oletanud, et Wennemar võis suuresti kaasa aidata Wolteri edukale karjäärile ordus.
Wennemar ise lahkus aga 1490. aastatel Liivi ordust ja sai 1492. aastal Saksa ordu saadikuks Veneetsias. 1494–1501 tegutses ta orduametnikuna Vestfaalis.
Laptevite meri

Laptevite meri (vene море Лаптевых, jakuudi Лаптевтар муоралара; tarvitatud ka nime Nordenskiöldi meri) on meri Põhja-Jäämeres. 
Piirneb läänes Taimõri poolsaare ja Severnaja Zemljaga, idas Uus-Siberi saartega. Laptevite merre suubub Leena, seetõttu on rannikualadel riimvesi. Looded on nõrgad. Jääd leidub meres suvelgi.
Laptevite meri on nime saanud Dmitri ja Hariton Laptevi järgi.
Lilith

Lilithi müüt

Müüdil on mitmeid versioone. Algne Lilith oli Mesopotaamia öödeemon, kes röövis lapsi. Nimi Lilith tuleb akadikeelsest sõnast Lil(i)tu, mis tuleneb omakord sumerikeelsest sõnast lil2 ('tuul, hingus, vaim, nakatama'; ka teatud täpselt identifitseerimata lastehaigust (võimalik, et imikute äkksurm)). Hiljem on Lilith sulandunud teise öösiti lapsi rünnanud deemoni, Lamiaga.

Piiblis

Lilithit on mainitud piiblis ainult ühes kohas - Jesaja 34:14-15 - süstmaona. Kontekst näitab, et see on lind.

Juudi müüdid

Esimesest Moosese raamatust võib lugeda 1:27: Ja Jumal lõi inimese oma näo järele. Jumala näo järele lõi ta tema, ta lõi tema meheks ja naiseks! ning alles hiljem, I Moosese 2:21-23: 21. Siis Jehoova Jumal laskis tulla raske une inimese peale ja see uinus magama; siis ta võttis ühe tema küljeluudest ning sulges selle aseme taas lihaga. 22. Ja Jehoova Jumal ehitas küljeluu, mille ta inimesest oli võtnud, naiseks ja tõi tema Aadama juure. 23. Ja Aadam ütles: "See on nüüd luu minu luust ja liha minu lihast! Teda peab hüütama mehe naiseks, sest ta on mehest võetud!". See võib tähendada, et Aadamal oli naine juba enne Eevat, ning et see võis olla Lilith.

Lilith Aadama naisena

Lilith oli Aadama esimene naine, kelle Jumal lõi Aadamale samuti oma näo järgi. Kui Aadama lõi ta tolmust, siis Lilithi lõi ta mustusest ja räpast. Kuna nad olid Jumala ees võrdsed, keeldus Lilith peagi Aadamale pikali heites anduma, ning põgenes Eedeni aiast. Ta pettis Jumalat, kes andis talle oma salajase nime, oma võimu nime. Nüüd oli Lilithil Jumala üle võim ja ta käskis Jumalat anda talle tiivad. Saanud tiivad, lendas Lilith kõrbesse. Aadam palus Jumalat, et ta Lilithi tagasi tema juurde tooks. Jumal saatis kolm inglit - Senoi, Sansenoi ja Sammangelofi - Lilithit otsima, ja tagasi tooma. Kui Lilith ei nõustu, siis sureks iga päev sada tema last. 
Nad leidsid Lilithi Punase mere äärest, kus ta (teadmata head ja kurja) paaritus Asmodeuse ja paljude teiste deemonitega ning sünnitas sadu deemonitest lapsi. Ta keeldus tagasi tulemast ja ütles, et ta on loodud karistamaks ja nõrgaks muutmaks väikesi lapsi ning et tal on võim kuni 8 päeva vanuste poiste ja kuni 20 päeva vanuste tüdrukute üle. Kui inglid teda seepeale uputada tahtsid, anus ta neid ja nad jätsid Lilithi ellu. Lilith vandus Jumala nimel, et kui näeb imikute juures ruumis Senoi, Sansenoi või Sammangelof'i nimesid, pilte või nägusid, siis ta ei tee lapsele kurja. Sellest hoolimata ei läinud Lilith tagasi Aadama juurde ning seepärast sureb päevas sada tema enda last.
Hiljem, kui Aadam sai uue naise, Eeva, ja nad Eedeni aiast pagendati, ning kui Aadam tsölibaati astus, käis Lilith kättemaksuks Aadama juures sukkubusena.
Ilukirjanduses on Lilithit kujutanud nt Avetikh Isahakjan (e.k. "Lilith, Tšingis-khaan ja teised", 1981).